Postkontorbygningen ble oppført på sin nåværende plassering en gang mellom 1919 og 1925 og det er uklart om bygget ble transportert fra gruveområdet eller om det ble bygget på stedet. Det antas at bygningen ble brukt som bolig for gruvearbeiderne frem til 1929. Posttjenesten i Ny-Ålesund ble i denne perioden utført i den opprinnelige telegrafbygningen, som idag står mellom den kinesiske og fransk-koreanske forskningsstasjonen. I perioden etter andre verdenskrig ble postkontorbygningen brukt som skole om vinteren og postkontor om sommeren. Fra 1958 og frem til nedleggelsen av gruvedriften i 1963, som følge av Kings Bay-ulykken, ble bygningen brukt som familiebolig.